אוניברסיטת פראג לכלכלה ועסקים

ממוזער|300x300 פיקסלים|אודיטוריום ונקובסקי (Vencovského aula)
אוניברסיטת פראג לכלכלה ועסקים (VŠE) (במקור: האוניברסיטה לכלכלה, פראג; בצ'כית: Vysoká škola ekonomická v Praze, VŠE, מוכרת גם כ-PUEB) היא אוניברסיטה ציבורית המתמקדת בכלכלה ועסקים הממוקמת בפראג, צ'כיה. האוניברסיטה נחשבת למוסד האקדמי המוביל במדינה בתחומי הכלכלה והעסקים, ולאחד הטובים באירופה.

בין בוגרי האוניברסיטה נמנים 5 מראשי ממשלת צ'כיה ו-2 מנשיאיה, לצד דמויות מפתח בתחומי הכלכלה, המחקר והיזמות הטכנולוגית בולטים.

האוניברסיטה חברה בברית האקדמית הגלובלית CEMS ומחזיקה "בכתר המשולש" (Triple Crown accreditation), המוענקת לכ-1% מכלל בתי הספר למנהל עסקים בעולם שעמדו בסטנדרטים בינלאומיים מחמירים.

זוהי האוניברסיטה הגדולה ביותר בתחום הכלכלה, העסקים וטכנולוגיית המידע בצ'כיה, עם כ-14,000 סטודנטים בתוכניות לתואר ראשון, שני, ודוקטור.

 היסטוריה 
בית הספר לעסקים (Vysoká škola obchodní) נוסד בשנת 1919 כמחלקה באוניברסיטה הטכנית הצ'כית בפראג, המתמחה בסחר סיטונאי, בנקאות וארגון חברות תעשייתיות. בשנת 1949 הוקמה האוניברסיטה למדעי המדינה והכלכלה (Vysoká škola politických a hospodářských věd), ששמה שונה סופית לאוניברסיטת הכלכלה בשנת 1953.

רגע השיא ההיסטורי והמשפיע ביותר של האוניברסיטה התרחש בסתיו 1989. שביתת סטודנטים גדולה שפרצה בקמפוס, וזכתה לתמיכה רחבה מצד המרצים ועובדי המוסד, הייתה לאחת מנקודות ההצתה המרכזיות של "מהפכת הקטיפה" – המהפכה שהביאה להפלת המשטר הקומוניסטי בצ'כוסלובקיה ללא שפיכות דמים. מיד עם תום המהפכה, בשנות ה-90, עברה האוניברסיטה טרנספורמציה מהירה ממוסד סובייטי נוקשה לאקדמיה מערבית מודרנית, והייתה לראשונה במדינה שאימצה את שיטת נקודות הזכות (Credits) הנהוגה בעולם החופשי. בשנת 2020 שונה הכינוי הבין-לאומי של "אוניברסיטת הכלכלה, פראג", ל"אוניברסיטת פראג לכלכלה ועסקים".

 בתי ספר וקמפוסים 
האוניברסיטה מורכבת משש פקולטות הפרוסות על פני שלושה קמפוסים. הקמפוס הראשי ממוקם בז'יז'קוב, רובע מרכזי בבירה הצ'כית. לאוניברסיטה קמפוס שני בפאתי העיר, בייז'ני מסטו. שטחי הפקולטה לניהול ממוקמים כ-110 ק"מ מפראג ב־Jindřichův Hradec .

שש הפקולטות של האוניברסיטה הן:
 הפקולטה למימון וחשבונאות (FFA)
 הפקולטה ליחסים בין-לאומיים (FIR) 
 הפקולטה למנהל עסקים (FBA)
 הפקולטה לאינפורמטיקה וסטטיסטיקה (FIS) 
 הפקולטה לכלכלה (FEPA)
 הפקולטה לניהול ביינדז'יכוב הראדץ (FM)

 דירוגים והכרה 
האוניברסיטה נחשבת לאחת האוניברסיטאות הטובות באירופה. בשנת 2025 דורגה האוניברסיטה במקום ה-48 בין בתי ספר הטובים ביותר למנהל עסקים באירופה לפי דירוג Financial Times. בשנת 2024 דורגה במקום 49 ובשנת 2023 דורגה במקום 52. כמו כן, תוכנית התואר השני שלה בניהול דורגה בשנת 2025 במקום ה-17 בעולם לפי דירוג זה.

בשנת 2025, האוניברסיטה דורגה כבית הספר הטוב ביותר למנהל עסקים במרכז אירופה לפי דירוג Eduniversal. האוניברסיטה מחזיקה בציון המקסימלי של 5 עלים הניתנים לבתי ספר אוניברסליים עם יותר מעשור של מצוינות מתמשכת, לפי הגדרת הדירוג.

בדירוג QS לפי תחומי לימוד לשנת 2025, האוניברסיטה דורגה בין המקומות 201–250 בעולם.

הפקולטה למנהל עסקים (FBA) של האוניברסיטה היא המוסד האקדמי היחיד בצ'כיה ובין המעטים באירופה המחזיק בהסמכת "כתר המשולש" . מעמד זה מוענק לבתי ספר למנהל עסקים שזכו להכרה מטעם כל שלושת ארגוני ההסמכה הבין-לאומיים החשובים ביותר בתחום: AACSB (האמריקאי), AMBA (הבריטי) ו-EQUIS (האירופי).

"הכתר המשולש" נחשב לתו האיכות הגבוה ביותר בעולם החינוך העסקי, ורק כ-1% מבתי הספר המובילים למנהל עסקים ברחבי העולם מחזיקים בו. ביניהם מוסדות כגון INSEAD, בית ספר לכלכלה של לונדון, HEC Paris.

בנוסף האוניברסיטה היא הנציגה של צ'כיה בברית CEMS ברית זו מאגדת 33 מוסדות אקדמיים מובילים מרחבי העולם, כאשר לכל מדינה מותר לייצג רק מוסד אחד המוגדר כמוסד המוביל של אותה מדינה. אוניברסיטת VSE היא הנציגה הבלעדית של צ'כיה בפורום זה.

 יחסים עם ישראל ושיתופי פעולה בין-לאומיים 
 שיתוף פעולה עם מוסדות בישראל 
אוניברסיטת VSE מקיימת קשרים אקדמיים ושיתופי פעולה עם מוסדות להשכלה גבוהה בישראל. שותפות מתקיימת עם אוניברסיטת תל אביב, בפרט מול הפקולטה לניהול ע"ש קולר. שיתוף פעולה זה מעוגן, בין היתר, דרך חברותן המשותפת של שתי האוניברסיטאות ברשת הבין-לאומית PIM (קונסורציום בין-לאומי של בתי הספר המובילים למנהל עסקים). בנוסף, האוניברסיטה מקיימת קשרים גם עם אוניברסיטת בר-אילן, הבאים לידי ביטוי בפעילות מול המחלקה לכלכלה. במסגרת קשר זה מתקיימים חילופי ידע אקדמיים, הכוללים הגעתם של חוקרים ומרצים מ-VŠE לישראל להעברת קורסים מרוכזים וסמינרים.

מיד לאחר טבח שבעה באוקטובר, פרסמה האוניברסיטה הודעת תמיכה רשמית במוסדות האקדמיים בישראל. בהודעתה, הצטרפה VSE לעמדת "ועדת ראשי האוניברסיטאות בצ'כיה" (Czech Rectors' Conference) שהביעה סולידריות עם ישראל.

 שיתופי פעולה בינלאומיים 
לאוניברסיטה שיתופי פעולה ענפים עם מוסדות אקדמיים ברחבי העולם כמו אוניברסיטת דיוק, בית הספר לכלכלה של לונדון, אוניברסיטת סנט גאלן, אוניברסיטת וינה ועוד. למעלה מ-1000 סטודנטים ממוסדות בעולם ביניהם סטודנטים מאוניברסיטאות בישראל, מגיעים ל־VSE מדי שנה. בשנת 2005 הוקם מרכז למידה בין-לאומי חדש כחלק מהרחבת שטחי האוניברסיטה. קורסים לסטודנטים אלה מועברים בשפות צ'כית, אנגלית, גרמנית, צרפתית.

בית הספר מנפיק מספר תארים בין-לאומיים, כולל תארים משותפים וכפולים. מדי שנה, כ-60 פרופסורים אורחים מגיעים ללמד באוניברסיטה, ויותר מ-90 קורסים מועברים באנגלית.

החל משנת 2000, האוניברסיטה מעניקה את פרס גארי בקר לעבודת הגמר הטובה ביותר של הסטודנט בכלכלה (פרס שהיה קשור בעבר ל־IMADEC של וינה). האוניברסיטה חברה ברשתות הברית הגלובלית לחינוך ניהולי (CEMS), איגוד בתי הספר המקצועיים לעניינים בין-לאומיים (APSIA), ושותפות בניהול בין-לאומי (PIM).

"מרכז יאן מסריק ללימודים בינלאומיים" (Jan Masaryk Centre) בפקולטה ליחסים בינלאומיים מוכר כמרכז מומחיות אירופי בחקר מדיניות החוץ של סין ויוזמת "החגורה והדרך" (BRI). המרכז מוביל את פרויקט EuroHub4Sino במסגרת Horizon Europe בשותפות אוניברסיטת ווריק, מכון Chatham House ואוניברסיטת היידלברג, לריכוז ידע מחקרי על סין עבור מקבלי ההחלטות באיחוד האירופי.

 שיתופי פעולה עם המגזר העסקי 
האוניברסיטה מקיימת שיתופי פעולה אסטרטגיים עם מעל ל-100 חברות בינלאומיות. בין השותפים האסטרטגיים והמרכזיים של האוניברסיטה נמנות גם ארבע מחברות ראיית החשבון והייעוץ הגדולות בעולם ("Big Four"): KPMG, Deloitte, PwC, ו-EY. שיתופי פעולה אלו כוללים שילוב מומחים מהתעשייה בהוראה, סדנאות מקצועיות ותמיכה בפרויקטים סטודנטיאליים. האוניברסיטה מקיימת שותפויות אסטרטגיות ארוכות טווח עם גופים מהמגזר הפיננסי והציבורי, ביניהם בנק UniCredit ומשרד האוצר. האוניברסיטה מקיימת ממשק ישיר עם גופי מדיניות לאומיים ובינלאומיים כמו OECD. בוגרי האוניברסיטה באופן מסורתי ממלאים תפקידי מפתח במוסדות הכלכלה האירופאיים. חוקרי האוניברסיטה משתתפים באופן קבוע בפיתוח מודלים אנליטיים עבור הסקטור הציבורי.

 שיתופי פעולה בתחום בינה מלאכותית 
האוניברסיטה מובילה מחקר בינלאומי בשיתוף אוניברסיטת טקסס באוסטין ואוניברסיטת קליפורניה בברקלי בתחום יישום מערכות "בינה מלאכותית סוכנותית" (Agentic AI).

בשנת 2025 השיקה האוניברסיטה את "אקדמיית הבינה המלאכותית למנהלים" (AI Academy for Leaders) – תוכנית הכשרה המיועדת למנהלים בכירים בסקטור הפרטי להטמעה אסטרטגית של מערכות בינה מלאכותית בארגונים עסקיים.

 מחקר ותרומה אקדמית 
האוניברסיטה בעלת תרומה מחקרית בינלאומית מוכרת בתחומי הכלכלה, מנהל העסקים, היחסים הבינלאומיים, מדעי המחשב וטכנולוגיות בינה מלאכותית. מחקריה מצוטטים בדוחות של ארגונים בין-ממשלתיים מובילים, לרבות ה-OECD, הפרלמנט האירופי והבנק העולמי. בשנת 2024 הגדילה האוניברסיטה משמעותית את מעורבותה בתוכנית המחקר האירופית Horizon Europe, עם השתתפות בחמישה פרויקטים מחקריים בינלאומיים במקביל, כולל תפקיד מתאם (Coordinator) ראשון בתולדותיה.

 בוגרים בולטים 
 יאן פישר ראש ממשלת צ'כיה (2009–2010), שר האוצר של צ'כיה (2013–2014). סיים את לימודיו בשנת 1974, השלים לימודי תואר שני בשנת 1985.
 מרטין יאן  סגן ראש הממשלה למדיניות כלכלית (2004–2005). סיים את לימודיו בשנת 1994 עם תואר שני בסחר בין-לאומי.
 פטר קלנר משקיע, איש עסקים (אחד המיליארדרים של ארצות הברית), ובעלים של חברת PPF .
 ואצלב קלאוס, נשיא הרפובליקה הצ'כית (2003–2013), ראש ממשלת הרפובליקה הצ'כית (1992–1997). סיים את לימודיו בשנת 1963 עם התמחות בכלכלה של סחר חוץ.
 ואלטר קומארק כלכלן ופוליטיקאיhttp://src-h.slav.hokudai.ac.jp/sympo/03september/pdf/T_Hayashi.pdf
 יירי פארובק ראש ממשלת צ'כיה (2005–2006), חבר בית הנבחרים (2006–2013), יו"ר לשעבר של המפלגה הסוציאל-דמוקרטית הצ'כית.http://archiv.postbellum.cz/witness.aspx?itemID=15818&lang=2
 ייז'י רוסנוק ראש ממשלת צ'כיה (2013–2014), שר האוצר (2001–2002), שר התעשייה והמסחר (2002–2003), סיים את לימודיו בשנת 1984.
 יוזף טושובסקי  (נולד ב-1950), ראש ממשלת צ'כיה (1997–1998), נגיד הבנק הלאומי הצ'כי (1989–1992; 1993–2000). למד באוניברסיטה בין השנים 1968 ל-1973, וסיים את לימודיו בסחר חוץ.
 זדנק טומה  (נולד ב-1960), נגיד הבנק הלאומי הצ'כי (2000–2010) ופוליטיקאי. למד באוניברסיטה בין השנים 1979–1983.https://home.kpmg.com/cz/en/home/contacts/t/zdenek-tuma.html
 מילוש זמאן, ראש ממשלת צ'כיה (1998–2002), נשיא צ'כיה (2013–2023). למד בין השנים 1965–1969 באוניברסיטה, התמחה בתחזיות כלכליות, ולימד.
 יוזף זילנייץ  שר החוץ של הרפובליקה הצ'כית (1993–1997), חבר הפרלמנט האירופי  (2004–2009). סיים את לימודיו בשנת 1974, עם התמחות בכלכלה תעשייתית.
 אלאש מיכל  כלכלן צ'כי, נגיד הבנק הלאומי הצ'כי משנת 2022.
 ג'וזף פרוסה  (נולד ב-1990), יוצר מחקר פרוסה.
 יוזף נוימן (נולד ב-1974), מנכ"ל פפסיקו לצ'כיה, סלובקיה, המדינות הבלטיות ודרום מזרח אירופה
 מקסים בכר  - איש עסקים יהודי ממוצא בולגרי. מייסד חברת M3 Communications Group שותף בחברת Hill & Knowlton , נשיא הארגון הייעוץ לתקשורת בינלאומית, יושב ראש מועצת המנהלים של פורום התקשורת העולמית בדאבוס.
 מאיה טסקיטישווילי  - כלכלנית ופוליטיקאית גיאורגית. סגנית ראש ממשלת גיאורגיה ושרת הפיתוח האזורי ותשתיות בין השנים 2018 ל-2021.
 דאריה חווידזלובה - מנהלת ומומחית בינלאומית בתחום האוטומציה והבינה המלאכותית.

 קישורים חיצוניים 

 ספרייה כלכלית וירטואלי, באתר Econlib
 iList (מגזין סטודנטים עצמאי ואתר אינטרנט)
 אקונומיקס (מגזין סטודנטים)
 Unie studentů VŠE (איגוד הסטודנטים של אוניברסיטת פראג לכלכלה ועסקים)

 הערות שוליים 

קטגוריה:פראג: אוניברסיטאות ומכללות
קטגוריה:בתי ספר לעסקים